Virallinen lehti nro C 082 , 17/03/1998 s. 0071



KIRJALLINEN KYSYMYS P-2412/97 komissiolle esittäjä(t): Glenys Kinnock (PSE) (7. heinäkuuta 1997) Aihe: Elintarvikealan tiedekomitean jäsenten sidonnaisuuksien ilmoittaminen Pitääkö paikkansa, että kaikkien elintarvikealan tiedekomitean jäsenten on ilmoitettava omat sidonnaisuutensa julkisuuteen? Mikäli näin on, onko komissio tietoinen, että eräs komitean merkittävä jäsen, jolla on jo vuosia ollut läheiset siteet vauvanruokateollisuuteen on julkisesti ilmoittanut ainoastaan kivennäisvesialaan liittyvän sidonnaisuutensa? Onko komissio sitä mieltä, että komiteassa monista tärkeistä aiheista käydyissä keskusteluissa, mukaan lukien keskustelut vauvanruokaa koskevan lainsäädännön tieteellisistä näkökohdista, on ollut oman ja yleisen edun ristiriita tämän jäsenen kohdalla? Onko komissio yleisemmin eri mieltä siitä, että luomalla kattava, taannehtiva ja päivitetty lista kaikkien jäsenten sidonnaisuuksista saataisiin aikaan avoimempia menettelytapoja, joilla voitaisiin paremmin välttää etujen ristiriidat komitean työssä? Eikö se ole samaa mieltä, että tällainen järjestelmä on luotava viipymättä? Eikö sitä vastoin komissionkin mielestä nykyinen käytäntö, jossa hyväksytään jäsenten omista sidonnaisuuksistaan tekemät ad hoc -ilmoitukset, ole altis jäsenten tekemille väärinkäytöksille ja näin muodoin lakkautettava? Odoteltaessa asiaan liittyvää uudistusta, voiko komissio sitoutua antamaan kaikki sen hallussa nyt olevat jäsenten sidonnaisuuksia koskevat tiedot? Komission jäsenen Emma Boninon komission puolesta antama vastaus (6. lokakuuta 1997) Tällä hetkellä elintarvikealan tiedekomitean jäsenten on elintarvikealan tiedekomitean perustamisesta tehdyn komission päätöksen 95/273/EY ((EYVL L 167, 18.7.1995. )) 11 artiklan mukaisesti ilmoitettava riippumattomuuteensa mahdollisesti vaikuttavista seikoista komissiolle vuosittain sekä aina niiden ilmetessä komitean ja sen työryhmien työn aikana. Ennen kesäkuuta 1996 nämä ilmoitukset tehtiin komissiolle luottamuksellisesti. Elintarvikealan tiedekomitean jäsenet suostuivat kuitenkin vapaaehtoisesti siihen, että ilmoitukset saa antaa julkisuuteen pyydettäessä. Järjestely kuitenkin jäi toteuttamatta 1. huhtikuuta 1997 aloitetun komission tiedekomiteoiden uudelleenorganisoinnin vuoksi. Tällöin tuli tarpeelliseksi ottaa käyttöön yhteinen toimintalinja tällaisissa asioissa eikä järjestelyä otettu käyttöön. Komitean täysistunnoissa esille tuleviin erityisiin asioihin liittyvät jäsenten ilmoitukset on kirjattu joulukuusta 1996 lähtien pöytäkirjoihin, jotka ovat julkisia asiakirjoja. Komissiolle toimitettujen sidonnaisuutta koskevien ilmoitusten perusteella komissiolla ei ole mitään syytä epäillä kenenkään elintarvikealan tiedekomitean jäsenen antaman neuvon riippumattomuutta vauvanruokateollisuutta tai muuta asiaa koskevista kysymyksistä, joista komitea on antanut lausunnon. Komissio vahvistaa sitoumuksensa noudattaa avointa politiikkaa tiedekomiteoidensa toiminnassa ja pahoittelee sitä, että se ei voi julkistaa sidonnaisuusilmoituksia, jotka on tehty luottamuksellisesti edellisen työjärjestyksen mukaisesti. Kuluttajan terveyden suojelemisesta vastaavien komission yksiköiden uudelleenorganisoinnin seurauksena kaikki komission tiedekomiteat siirrettiin pääosaston XXIV (kuluttajapolitiikka ja kuluttajien terveyden suojelu) alaisuuteen 1. huhtikuuta 1997 alkaen. Komission tiedonannossa ((KOM (97) 183 lopullinen. )) korostettiin komiteoiden työskentelyn korkeaa laatua, riippumattomuutta ja avoimuutta, ja sen mukaisesti komission 23. heinäkuuta 1997 tekemässä kuluttajien terveyttä ja elintarvikkeiden turvallisuutta käsittelevien tiedekomiteoiden perustamista koskevassa päätöksessä säädetään yhteisistä säännöistä jäsenten valinnassa ja komiteoiden toiminnassa, mukaan lukien sidonnaisuuksien ilmoittaminen.